遊浮洲寺寒林亭
作者：劉弇
朝代：宋

paragraphs: 吳牛喘月齒髮頹，晚陰閣雨雜殷雷。
一番重釀熨人暑，徑欲濯澗捫崔嵬。
潭潭招提此亭在，鷗鷺慣客無驚猜。
番君故國號瀟灑，巨浸沃日西南來。
別爲瀰茫浩汗之沼沚，中有晶熒照耀金碧之樓臺。
錢塘未應邈，北顧真悠哉。
飲牛之津斡星渚，一色藍英玉奩貯。
連岡十里卧晴虹，近竹遠松如抹堵。
就追神觀所得多，清風爲我生曾波。
有生弔暑乃天性，獨快疏櫺亦吾病。
無論承露盤，未議清凉境。
安得大地變廣寒，相與一世振絺屏箑纓頭冠。